Flere ordrer og øget produktion og eksport giver håb om, at der kan sættes yderligere skub i den nordjyske beskæftigelse. Det oplyser Region Nordjylland i en pressemeddelelse. Institut for Økonomi og Ledelse på Aalborg Universitet har i samarbejde med Vækstforum Nordjylland og Spar Nord Fonden offentliggjort en ny analyse fra Nordjysk Konjunkturbarometer. Analysen tager temperaturen på det nordjyske erhvervsliv ud fra virksomhedernes meldinger om den faktiske udvikling i 2. kvartal 2011 og deres forventninger til 3. kvartal 2011. Indtil nu har året budt på voksende optimisme og stille men støt fremgang i store dele af det nordjyske erhvervsliv. Og nu bekræfter virksomhederne, at der i årets 3. kvartal er udsigt til endnu flere jobs i Nordjylland. Dermed tegner der sig et billede af, at den positive udvikling har bidt sig fast, og nu ses som en bredere forventning om fortsat fremgang i de nordjyske virksomheder. Lyder det i pressemeddelelsen. Det til trods for uroen på de globale markeder og udsigten til en mere afdæmpet vækst i store dele af verden.

Opsummering:
Trods fornyet uro på de globale markeder viser en ny analyse tegn på fortsat fremgang i de nordjyske virksomheder.